УНИВЕРЗИТЕТ У БЕОГРАДУ

ФИЛОЗОФСКИ ФАКУЛТЕТ

ИЗБОРНОМ ВЕЋУ

Одлуком Изборног већа Филозофског факултета Универзитета у Београду од 23.06.2022. године изабрани смо у Комисију за припрему извештаја о кандидатима пријављеним на конкурс за избор ВАНРЕДНОГ ПРОФЕСОРА за ужу научну област ПРЕДШКОЛСКА ПЕДАГОГИЈА на Одељењу за педагогију и андрагогију са пуним радним временом на одређено време од пет година. На конкурс објављеном на сајту Филозофског факултета, сајту Универзитета у Београду и у огласним новинама НСЗ „Послови“ бр. 994-995, од 06. 07. 2022. године, пријавио се један кандидат – др Лидија Мишкељин, доцент на Одељењу за педагогију и андрагогију Филозофског факултета Универзитета у Београду. Након проучавања поднете документације и радова кандидата Комисија подноси Изборном већу Филозофског факултета следећи

**И З В Е Ш Т А Ј**

Лидија Мишкељин рођена је у Ћуприји 1965. године. Студије педагогије на Филозофском факултету у Београду завршила је 1990. године. Специјалистичке студије из области Предшколске педагогије у трајању од три семестра завршила је 2005. године на Филозофском факултету у Београду, одбранивши специјалистички рад са темом "Развијање отвореног курикулума у дечјем вртићу Церак". На истом факултету уписала је докторске студије педагогије 2009. године и завршила у року са просечном оценом 9,89. Докторску дисертацију са темом "Курикулум из перспективе васпитача" успешно је одбранила 21.09 2012. године. Ментор на специјалистичком и докторском раду била је проф. др Мирјана Пешић.

Након дипломирања радила је на пословима планирања и координисања наставе у природи за децу предшколског и млађег школског узраста у туристичкој агенцији "Јуниор" у Београду. (1992-1996); као стручни сарадник - педагог у предшколској установи "Чукарица" (1996-2001); потом на пословима саветника за стручно усавршавање за запослене у предшколском васпитању и образовању - Сектору за развој образовања и међународну сарадњу при Министарству просвете и спорта (2001-2003) и Центру за професионални развој запослених у образовању, прво као саветник - координатор за вредновање програма стручног усавршавања (2003-2004) а потом као руководилац сектора за осигурање квалитета програма стручног усавршавања (2004 - 2007). У периоду од 2007-2013. године била је професор струковних студија на Високој струковној школи за образовање васпитача у Кикинди.

У звање предавача струковних студија за област Педагошких наука, на Високој школи струковних студија за образовање васпитача у Кикинди, изабрана је 2007. године а у звање професора струковних студија на истој школи 2012. године. У звање доцента на Одељењу за педагогију и андрагогију Филозофског факултета Универзитета у Београду, за ужу научну област Предшколска педагогија изабрана је 16. 04. 2013. године и 27. 03. 2018. године реизабрана је у звање доцента за ужу научну област Предшколска педагогија.

Др Лидија Мишкељин је наставник на студијским предметима из области Предшколске педагогије на основним, мастер и докторским академским студијама педагогије на Одељењу за педагогију и андрагогију Филозофског факултета Универзитета у Београду (један обавезан и један изборни предмет на основним студијама, два изборна предмета на мастер студијама и два изборна предмета на докторским студијама). Садржаје курсева које реализује континуирано усаглашава са савременим теоријским полазиштима и повезује са истраживањима и праксом предшколског васпитања и образовања. Наставу реализује на принципима интерактивности и кроз истраживачки и практичан рад студената. Просечне оцене добијене приликом студентске евалуације педагошког рада у последњих пет година крећу се од 4.15-5.00, просечна оцена је 4.69. Просечна оцена студентске евалуације за наставну 2019/20. годину је 4,43, а за 2020/21. годину је 4,89 (у обзир нису узети предмети које је вредновао само један студент оценом 5). Била је ментор у изради већег броја завршних и мастер радова, као и члан комисије за преглед и одбрану мастер радова. Учествовала је у комисијама за одбрану две докторске дисертације на Одељењу за педагогију и андрагогију Филозофског факултета Универзитета у Београду.

Као представник Одељења за педагогију и андрагогију била је члан радне групе Одељења за педагогију и андрагогију за припрему документације потребне за акредитацију Филозофског факултета Универзитета у Београду (2020), члан Комисије за научно истраживачи рад Филозофског факултета Универзитета у Београду (2017 – 2020), као и члан Комисије за библиотеке Филозофског факултета Универзитета у Београду у актуелном сазиву.

У свом досадашњем раду учествовала је у више научно истраживачких пројеката, као истраживач и као координатор и руководилац пројекта. Од избора у звање доцента укључена је као истраживач у реализацију следећих пројеката: „IMPRES - Improvement of Preschool Education in Serbia“, IPA Пројекат Европске комисије и Министарства просвете, науке и технолошког развоја Србије (2011 - 2014); Калеидоскоп: диверсификације програма предшколског васпитања, Институт за педагогију и андрагогију Филозофског факултета Универзитета у Београду, УНИЦЕФ (2014-2016), Пилотирање основа програма предшколског васпитања и образовања „Године узлета“, Институт за педагогију и андрагогију Филозофског факултета Универзитета у Београду, Завод за унапређивање образовања и васпитања, Министарство просвете, науке и технолошког развоја, УНИЦЕФ (2016 – 2018), Истраживање квалитета предшколског васпитања и образовања у Србији, Институт за педагогију и андрагогију Филозофског факултета Универзитета у Београду, Центар за иновације у раном детињству (Centre for Innovation in the Early Years – VBJK) Гент (2017), Праћење квалитета укључивања деце са сметњама у развоју у предшколско васпитање и образовање, Институт за педагогију и андрагогију Филозофског факултета Универзитета у Београду, Министарством просвете, науке и технолошког развоја и УНИЦЕФ (2018-2019), Инклузивно предшколско васпитање и образовање: Развијање система тренинга, менторства и хоризонталног учења за јачање капацитета у примени Основа програма ПВО ”Године узлета” – ПЛУС, Институт за педагогију и андрагогију Филозофског факултета Универзитета у Београду, Завод за унапређивање образовања и васпитања, Министарство просвете, науке и технолошког развоја и УНИЦЕФ, уз подршку Светске банке (2019 – 2022), Реформа система предшколског васпитања и образовања у Србији (Support to Preschool Education Reform – SUPER) који је подржала и финансирала ЕУ, а реализовао Particip и Министарство просвете, науке и технолошког развоја РС (2019-2021).

Од избора у звање доцента учествовала је на више међународних и националних научних скупова са следећим објављеним радовима: ”У какво васпитање верујемо” (пленарно излагање) Филозофски факултет Универзитета у Београду, ИПА и Педагошко друштво Србије (2017); ”From the autonomy of the profession to collaborative professionalism” (пленарно излагање) Висока школа за образовање васпитача Кикинда и Педагошки факултет и Факултет уметности Универзитета у Сегедину (2015); ”Улога педагога у грађењу значења и развијању праксе дечјег вртића” Филозофски факултет Универзитета у Београду, ИПА и Педагошко друштво Србије (2014); ”Quality of teaching - teachers’ and students’ perspectives”7th International Conference of Education, Research and Innovation, Spain: IATED Academy (2014); ”Професионализам педагога – одраз постојећег или креирање могућег у дечјем вртићу” Филозофски факултет Универзитета у Београду, ИПА и Педагошко друштво Србије (2019); ”Предшколско васпитање и образовање у доба пандемије COVID-19: мере образовне политике и систем подршке” Филозофски факултет Универзитета у Београду, ИПА и Педагошко друштво Србије (2021); ”Није ствар у томе шта је већ шта може постати – изгубљене могућности и могуће прилике” Филозофски факултет Универзитета у Београду, ИПА и Педагошко друштво Србије (2022).

Др Лидија Мишкељин је до сада објавила 3 монографије (2 ауторске и 1 коауторска), већи број научних радова у националним и међународним часописима, од којих 3 рада на WoS SSCI листи, као и већи број радова у тематским зборницима и зборницима са научних конференција. Члан је Редакције часописа Academia Journal of Educational Research (AJER), а до сада је била коуредник једног зборника са националног научног скупа. У последњем изборном периоду била је члан програмских одбора 4 националне конференције. Рецензент је у неколико научних часописа, Настава и васпитање, Academia Journal of Educational Research (AJER), Теме, Зборник високе школе за образовање васпитача у Кикинди.

Члан је домаћих и међународних професионалних организација и удружења: Balkan Society for Pedagogy and Education**;** Педагошко друштво Србије; Центар за интерактивну педагогију; ESREA (European Society for Reaserch on the Adult Education). Атктивно сарађује са Удружењем стручних сарадника ПУ Србије, Савезом удружења васпитача Србије.

Од избора у звање доцента др Лидија Мишкељин је објавила 1 ауторску монографију, 3 научна рада у међународним и националним часописима, 4 рада са међународних и 5 радова са националних научних конференција објављених у целини, као и 8 радова у тематским зборницима.

У научној монографији Детињств(а)о – концептуализације и контектуализације – импликације за праксу предшколског васпитања у издању Института за педагогију и андрагогију Филозофског факултета Универзитета у Београду, др Лидија Мишкељин представља кроз дискурс постмодерне своје теоријско опредељење у схватању детињства као комплексног друштвеног, вишезначног, динамичког и контекстуалног конструкта и педагошке импликације у различитим доменима васпитања и образовања у раном детињству. У научном разматрању проблематике полази од важних питања за разумевање и сагледавање сложености концепта ”детињство”, која даље разрађује кроз теоријско-практично осликавање контекстуализације детињства у оквиру различитих парадигматских позиција модерне и постмодерне и доминантних дискурса у оквиру њих. Кроз анализу деконструише сложену природу детињства и могуће начине разумевања ставља у функцију теоријског преиспитивања и утемељивања праксе васпитања и образовања у раном детињству. Разматрајући различите парадигматске позиције кроз доминантне дискурсе детињства, пре свега фамилизацију, институционализацију, комерцијализацију детињства, детињство као пројекат будућности, др Мишкељин гради богато теоријско извориште за критичко разматрање детињства и природу јавног васпитања и образовања у раном детињству. Користећи методологију истраживања која проистиче из теоријског опредељења др Лидија Мишкељин показује како се из разумевања перспективе практичара о детету и детињству могу генерисати вредности на којима практичари развијају одређени приступ васпитању и образовању и којима се отварају могућност преиспитивања тог приступа.

У раду Diversity and diversification in ECEC practices: Considerations from Serbia (European Journal of Education; 2018, Volume 53, Issue 2:254-263, у коауторству са Sharmahd N.) разматра се питање диверсификације програма као комплексног концепта квалитета образовања у раном детињству. Износе се резултати истраживања спроведеног кроз фокус-групни интервју са практичарима, родитељима и представницима локалних самоуправа са циљем разумевања различитих перспектива о значењима која придају диверсификацији програма у систему предшколског васпитања и образовања у Србији, као и импликације за праксу са фокусом на добробит детета и поштовање и уважавање различитости. На основу детаљне анализе перспектива практичара, родитеља и представника локалних самоуправа у раду се указује на дисконтинуитет између мера образовне политике (правна и стратешка документа) и праксе која поштује различитост и друштвену укљученост, нарочито у односу преузимања одговорности локалних доносиоца одлука. На основу анализе перспектива практичара, родитеља и представника локалних самоуправа у раду се изводи генерални закључак који се односи на важност партнерства на свим нивоима у образовном систему у успостављању компетентног система васпитања и образовања који промовише и подржава социјалну инклузију.

У раду Model for Developing Respect for Diversity at Early and Preschool Age/ (Croatian Journal Of Education - Hrvatski časopis Za Odgoj i Obrazovanje, 19(4); 2017, , у коауторству са Bouillet, D.) разматрају се подаци евалуације примене програма за поштовање различитости у предшколском васпитању и образовању, на узорку деце и њихових родитеља у 41 предшколској установи у четири земље: Србија (16 предшколских установа, 20 васпитних група), Хрватска (11 предшколских установа, 14 васпитних група), Црна Гора (3 предшколске, 6 васпитних група) и Македонија (11 предшколских установа, 16 васпитних група). Налази су показали да су деца предшколског узраста вољна да комуницирају са својим вршњацима и да на тај избор не утиче идентитет деце која припадају осетљивим групама (као што су ромска деца и деца са сметњама у развоју). Налази истраживања су показули да родитељи препознају значај васпитања за поштовање различитости и разумеју значај породичног васпитања за тај процес.

У раду у тематском међународном зборнику Parent participation in preschool education in Serbia Challenges and perspectives (Parental Engagement and Early Childhood Education Around the World (1st ed.). 2021. Routledge, коауторство са Павловић Бренеселовић, Д. и Боговац, Т.) разматра се питање учешћа родитеља у предшколском образовању њихове деце на основу њихових потреба и капацитета као дуго признате вредности у предшколском образовању у Србији која је уоквирена и Основама програма предшколског васпитања и образовања ”Године узлета“. Рад указује на тренутне тензије и даје препоруке за будући развој на основу примера добре праксе. У раду се полази од анализе позиционирање родитељског учешћа у документима образовне политике као и у оквиру иницијалног образовања васпитача и износе се подаци досадашњих истраживања. Разматрајући позиционирање учешћа родитеља у документима образовне политике у раду се истиче да постојећи приступ учешћу родитеља у предшколском васпитању и образовању тежи повећању учешћа родитеља кроз мере за регулисање и увођење облика партиципације а да се занемарује контекст успостављања односа и питање квалитета односа, што је у основи „манифестног модела породичне партиципације.

У раду у тематском зборнику Приступи образовне политике предшколском (Obrazovanje u vreme krize – gde smo i kuda dalje, 2021:str. 101-108. Univerzitet u Beogradu, Filozofski fakultet) анализирају се приступи образовне политике предшколском васпитању и образовању за време кризе изазване пандемијом COVID -19 кроз донете мере носилаца образовне политике полазећи од сагледавања основних функција предшколског васпитања и образовања. Истраживање приказано у раду заснива се на анализи наратива докумената образовне политике у време кризе у односу на два кључна догађаја: затварања и отварања предшколских установа. Крос-националном анализом обухваћена су документа образовне политике за превенцију ширења пандемије COVID -19 у односу на предшколско васпитање и образовање у Норвешкој, Шведској, Финској, Немачкој, Италији и Србији. Детаљном анализом докумената образовне политике др Лидија Мишкељин указује на кључне изазове у разумевању сврхе и функција предшколског васпитања и образовања у различитим решењима у време кризе.

Објављене радове др Лидије Мишкељин карактерише настојање да се продубе савремена теоријска схватања у подручју предшколске педагогије и да се конкретизују у контексту наше васпитно-образовне праксе, те су њени радови једнако значајни за предшколску педагогију као научну и наставну дисциплину и за праксу предшколског васпитања, укључујући питања професионалног развоја практичара и истраживача и питања образовне политике у овом домену.

Кроз досадашњи научно истраживачки рад др Лидије Мишкељин уочљив је допринос развоју предшколске педагогије као научне дисциплине кроз разматрање кључних питања у предшколској педагогији. На истој линији, једнако је вредан њен допринос интеграцији теорије и праксе предшколског васпитања код нас и развијању праксе предшколског васпитања као рефлексивне и истраживачке праксе. Својим ангажовањем у развоју наставе на студијском програму педагогије, засноване на савременим теоријским основама, савременим методичким приступима и искуствима савремених образовних програма, др Лидија Мишкељин доприноси развоју предшколске педагогије као наставног подручја и осавремењавању студија педагогије у целини.

**Имајући у виду квалитет и резултате у научно-истраживачком раду и настави сматрамо да доцент др Лидија Мишкељин испуњава све услове за избор у више звање и слободни смо да свесрдно предложимо Изборном већу Филозофског факултета да др Лидију Мишкељин изабере у звање ванредног професора за ужу научну област ПРЕДШКОЛСКА ПЕДАГОГИЈА.**

Београд, 23. 8. 2022. године Комисија:

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Живка Крњаја, редовни професор

Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Драгана Павловић Бренеселовић, редовни професор у пензији, Филозофски факултет Универзитета у Београду

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

др Јасмина Клеменовић, редовни професор

Филозофски факултет Универзитета у Новом Саду